**ԹԱԼԻՆ ՀԱՄԱՅՆՔԻ ՂԵԿԱՎԱՐ ՏԱՎՐՈՍ ՍԱՓԵՅԱՆԻ ՇՆՈՐՀԱՎՈՐԱԿԱՆ ՈւՂԵՐՁԸ ԳՐԱԴԱՐԱՆԱՎԱՐԻ ՕՐՎԱ ԱՌԹԻՎ.**

 07 հոկտեմբեր 2022թ

***Հարգելի՛ գրադարանավարներ,***

Շնորհավորում եմ Ձեզ գրադարանավարի օրվա առթիվ։

Գրադարանը հոգևոր հարստություն և հոգևոր արժեք է։ Հասարակության կյանքում կարևորելով գրադարանների դերը ՀՀ-ում 2004թ. հոկտեմբերի 7-ը նշվում է որպես գրադարանավարի օր։ Գրադարանը ոչ միայն մշակութային կենտրոն է, այլև տուն է, իսկ գրադարանավարը՝ մշակութային կենտրոնում եղած գրականության ու գրքի պահպանողն ու խնամողն է, ընթերցասեր հասարակության հետ գրքին կյանքի կոչողն ու լուսաբանողն է, հասանելի դարձնողն է։ Մեզ հասած մատենագրության շնորհիվ է, որ հայ ժողովրդի պատմության էջերը լուսաբանում են հայոց մագաղաթներն ու գրքերը, ձեռագիր մատեանները, որոնք պահպանվել են դարե-դար և այսօր մեզ են հասել գրասեր ու գրքասեր սերունդների ձեռամբ ու նվիրվածությամբ։ Գրադարանային համակարգի աշխատակիցների հոգատար ու բարեխիղճ աշխատանքի շնորհիվ է, որ այսօր էլ գիրքը շարունակում է մնալ կրթության, դաստիարակության ու բազմակողմանի զարգացման կարևորագույն բաղադրիչ մասը։ Նույնիսկ էլեկտրոնային գրադարանների առկայությունը չի խանգարում, որ գրքի ընթերցումը մնա առաջնային տեղում, որովհետև գիրքը՝ ընկեր է, բարեկամ, ուսուցանող ու դաստիարակող, իսկ գրքից օգտվողը՝ բազմիմացությամբ զինվողն ու ճշմարիտը լուսաբանողն է։

Գրադարանավարի պրպտուն և անխոնջ աշխատանքի շնորհիվ գիրքը շունչ է առնում, դառնում «խոսուն» վերլուծությունների, քննարկումների, հանդիպում շնորհանդեսների, ընթերցանության, գրաքննադատության և այլ ժամանակակից մեթոդների միջոցով։

Սիրելի գրադարանավարներ, ամեն օր չէ, որ առիթ է ընձեռվում խոսելու ձեր մասնագիտական ու հասարակությանը մատուցած ճառայության մասին։ Ձեր նվիրական առաքելության մեջ մաղթում եմ խաղաղություն և ամենայն բարիք։ Ապրեք առողջ ու շարունակեք ձեր հանրային գործը հայեցի, ընթերցասեր և գրքասեր սերունդ դաստիարակելու համար։

Շնորհավո՛ր տոնդ հայ Գրադարանավար։

**Լավագույն ցանկություններով**

**Թալին համայնքի ղեկավար` Տավրոս Սափեյան**